ลักษณะการประกอบธุรกิจ

 3.1 ประวัติความเป็นมา

บริษัท กรุงเทพประกันภัย จำกัด (มหาชน) เริ่มประกอบธุรกิจด้านรับประกันวินาศภัยอันได้แก่
การประกันอัคคีภัย ประกันภัยทางทะเลและขนส่ง ประกันภัยยานยนต์ ประกันภัยเบ็ดเตล็ด
รวมทั้งการรับประกันภัยต่อ ตั้งแต่ปี 2490 และได้เข้าจดทะเบียนในตลาดหลักทรัพย์ฯเมื่อปี 2521
บริษัทฯได้แปรสภาพเป็นบริษัทมหาชน ตามมติของผู้ถือหุ้นเมื่อวันที่ 1 เมษายน 2536
โดยได้จดทะเบียนเป็นนิติบุคคลตามกฎหมายว่าด้วยบริษัทมหาชน เมื่อวันที่ 1 กรกฎาคม 2536
มีทุนจดทะเบียนชำระแล้ว 200 ล้านบาท หลังจากนั้น มีการเพิ่มทุนจดทะเบียนอีก 3 ครั้ง คือ ครั้งที่
1 จากมติที่ประชุมผู้ถือหุ้นเมื่อวันที่ 3 เมษายน 2545 มีมติให้เพิ่มทุนจดทะเบียนอีก 100 ล้านบาท
รวมเป็นทุนจดทะเบียนชำระแล้ว 300 ล้านบาท ครั้งที่ 2 จากมติที่ประชุมผู้ถือหุ้นเมื่อวันที่ 26
เมษายน 2547 มีมติให้เพิ่มทุนจดทะเบียนอีก 90 ล้านบาท รวมเป็นทุนจดทะเบียนชำระแล้ว 390
ล้านบาท และครั้งที่ 3 จากมติที่ประชุมผู้ถือหุ้นเมื่อวันที่ 26 เมษายน 2549
มีมติให้เพิ่มทุนจดทะเบียนอีก 117 ล้านบาท รวมเป็นทุนจดทะเบียนชำระแล้ว 507 ล้านบาท
ประกอบด้วยหุ้นสามัญ 50.7 ล้านหุ้น มูลค่าที่ตราไว้หุ้นละ 10 บาท

ลักษณะการประกอบธุรกิจ

ด้านธุรกิจประกันภัย ในช่วงปี 2552 มีการเปลี่ยนแปลงที่สำคัญ คือ
เป็นปีแรกที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.)
เริ่มบังคับใช้ข้อกำหนด Cash before Cover กับการประกันภัยรถยนต์
ส่งผลให้บริษัทประกันวินาศภัยมีการปรับเปลี่ยนวิธีการปฏิบัติงานเพื่อให้เป็นไปตามประกาศ
ส่งผลดีต่อธุรกิจประกันวินาศภัยทั้งระบบ เนื่องจากลูกค้า ตัวแทน และนายหน้า
ต้องชำระเบี้ยประกันภัยเร็วขึ้น ทำให้อัตราเบี้ยประกันภัยค้างรับของธุรกิจประกันภัยลดลงอย่างมาก
โดยเฉพาะอย่างยิ่งบริษัทประกันวินาศภัยที่มีสัดส่วนเบี้ยประกันภัยรถยนต์สูง
ช่วยให้สภาพคล่องของบริษัทดีขึ้นอย่างเห็นได้ชัด

ผลการประกอบการของ บริษัทฯ ปี 2552 อยู่ในเกณฑ์ที่น่าพอใจ กล่าวคือ ด้านผลประกอบการปี
2552 บริษัทฯ มีเบี้ยประกันภัยรับรวมทั้งสิ้น 8,796.7 ล้านบาทเพิ่มขึ้นร้อยละ 13.1
มีกำไรก่อนหักภาษีจำนวน 1,282.9 ล้านบาท เพิ่มขึ้นร้อยละ 17.8
เป็นสัดส่วนกำไรจากการรับประกันภัยร้อยละ 48.8 และกำไรจากการลงทุนร้อยละ 51.2
และมีกำไรสุทธิเท่ากับ 939.3 ล้านบาท เพิ่มขึ้นร้อยละ 6.6 หรือคิดเป็นกำไรต่อหุ้น 18.53 บาท
สูงกว่าปีก่อนที่เท่ากับ 17.38 บาท

ความสำเร็จดังกล่าวเป็นผลจากการบริหารจัดการอย่างมีประสิทธิภาพ
ทั้งการกำหนดนโยบายการรับประกันภัยอย่างรัดกุม และยืดหยุ่นตามสถานการณ์
กำหนดนโยบายบริหารความเสี่ยงครอบคลุมปัจจัยสำคัญด้านต่างๆ
มีการบริหารต้นทุนการดำเนินงานอย่างเหมาะสม รวมทั้งออกผลิตภัณฑ์ใหม่เพื่อกระตุ้น

หน้า 9

ตลาดลูกค้ารายย่อย เช่น กรมธรรม์ประกันภัยรถยนต์ประเภท 1 คุ้มครอง-คุ้มค่า
และกรมธรรม์ประกันภัยชุดสุดคุ้ม คือ ชุด 4 โรคคลาสสิค และชุดมนุษย์เงินเดือน
ควบคู่ไปกับการพัฒนา Brand อย่างต่อเนื่อง ส่งผลให้บริษัทฯ
ขยายฐานลูกค้ารายย่อยเพิ่มขึ้นมากกว่าร้อยละ 30.0 นอกจากนี้บริษัทฯ
ยังสามารถรักษาอันดับความน่าเชื่อถือทางการเงินจากสถาบัน Standard & Poor’s (S&P)
ในระดับ A- (Negative) ซึ่งเป็นระดับที่ดีและแนวโน้มอันดับเครดิตที่มีเสถียรภาพได้เช่นเดิม
และมีผลการประเมินการสำรวจการกำกับดูแลกิจการบริษัทจดทะเบียนไทยของสมาคมส่งเสริมสถาบันกรรมการบริษัทไทย(IOD) ปี
2552 อยู่ในกลุ่มดีเลิศ 

ด้านกิจกรรมเพื่อสังคม บริษัทฯ ยังคงให้ความสำคัญด้วยการสานต่อโครงการต่างๆ
ที่ริเริ่มไว้อย่างต่อเนื่อง ทั้งด้านสาธารณสุข ด้านการศึกษา ด้านศิลปวัฒนธรรม
และการสนับสนุนอาชีพให้แก่ชุมชน
รวมทั้งการบริจาคเงินเพื่อสนับสนุนโครงการที่เป็นประโยชน์ต่อสาธารณชน และประชาชนผู้ยากไร้
นอกจากนี้ ยังเข้าร่วมสนับสนุนกิจกรรมตามเทศกาลต่างๆ กับชุมชนมากยิ่งขึ้น

สำหรับการเปลี่ยนแปลงที่สำคัญของบริษัทฯ คือ การตั้งแต่งคุณพนัส ธีรวณิชย์กุล
ขึ้นดำรงตำแหน่งผู้อำนวยการใหญ่ มีผลตั้งแต่วันที่ 1 มกราคม 2553 โดยผู้อำนวยการใหญ่
ร่วมงานกับบริษัทฯ ในสายงานรับประกันภัยมากว่า 30 ปี
ทำให้มั่นใจว่าจะสามารถสานต่อนโยบายและนำพาบริษัทฯ ให้ก้าวหน้า
และบรรลุเป้าหมายขององค์การได้

 3.3 พัฒนาการและการก้าวหน้าที่สำคัญ

รับรางวัลเกียรติยศบริษัทประกันวินาศภัยดีเด่นอันดับ 2 ประจำปี 2551

ด้วยความมุ่งมั่นพัฒนาการบริการอย่างต่อเนื่อง ประกอบกับการบริหารจัดการอย่างมีประสิทธิภาพ
และยึดมั่นปฏิบัติตามหลักธรรมมาภิบาล ส่งผลให้บริษัท กรุงเทพประกันภัย จำกัด (มหาชน) ได้รับ
“รางวัลบริษัทประกันวินาศภัยที่มีการบริหารงานดีเด่นอันดับ 2” ประจำปี 2551
จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.)

ได้รับการจัดอันดับความน่าเชื่อถือ A- (Negative) จาก S&P

ในปี 2552 กรุงเทพประกันภัยยังคงมั่นคงแข็งแกร่งอย่างต่อเนื่อง
โดยได้รับการจัดอันดับความน่าเชื่อถือทางการเงินจาก Standard & Poor’s หรือ S&P
สถาบันการจัดอันดับทางการเงินชั้นนำของโลก ในระดับ A- (Negative)
ซึ่งเป็นระดับที่ดีและแสดงถึงแนวโน้มอันดับเครดิตที่มีเสถียรภาพ ด้วยผลประกอบการที่ดี
มีเงินกองทุนและสินทรัพย์ที่มั่นคงแข็งแกร่ง รวมทั้งมีการบริหารเงินทุนอยู่ในระดับที่น่าพอใจ

หน้า 10

ตรวจเช็คสภาพรถฟรี

หลังจากที่ได้รับการตอบรับเป็นอย่างดีจากลูกค้า ในปี 2552 นี้ บริษัทฯ ได้ร่วมกับ บริษัท
บริดจสโตนเซลส์ (ประเทศไทย) จำกัด ภายใต้ชื่อศูนย์บริการยางรถยนต์ “ค็อกพิท”
ผู้เชี่ยวชาญด้านยางรถยนต์ เพื่อมอบสิทธิพิเศษแด่ลูกค้าที่ทำประกันภัยรถยนต์
ด้วยบริการตรวจเช็คสภาพฟรี 10 รายการที่ศูนย์บริการค็อกพิท ได้แก่ 1.
ตรวจสภาพยาง/แรงดันลมยาง 2. น้ำมันเครื่อง 3. น้ำมันพวงมาลัยเพาเวอร์/น้ำมันเบรก 4.
น้ำมันเกียร์ 5. น้ำฉีดกระจก/น้ำในหม้อน้ำ 6. ไส้กรองอากาศ 7. แบตเตอรี่ 8.
ผ้าเบรก/โช้คอัพ 9. ใบปัดน้ำฝน/ไฟหน้าและไฟท้าย และ 10. สายพานเครื่องยนต์/แอร์
พร้อมรับส่วนลดอีก 15% สำหรับค่าบริการตั้งศูนย์ล้อและถ่วงล้อ
เพื่อเป็นการสร้างความอุ่นใจตลอดการเดินทาง
และยังช่วยลดอุบัติเหตุที่เกิดจากความไม่สมบูรณ์ของรถยนต์ที่อาจเกิดขึ้นได้อีกด้วย

เปิดศูนย์บริการที่ สร.กฟภ.

 กรุงเทพประกันภัย ไม่หยุดนิ่งในการพัฒนาช่องทางการบริการให้ลูกค้าได้รับความสะดวกรวดเร็ว โดยบริษัทฯ ร่วมกับสหภาพแรงงานรัฐวิสาหกิจการไฟฟ้าส่วนภูมิภาค (สร.กฟภ.) ลงนามบันทึกข้อตกลงความร่วมมือทางการค้า จัดตั้งศูนย์บริการกรุงเทพประกันภัย หรือ Counter Service ให้บริการด้านประกันภัยครบทุกประเภทแก่สมาชิกสหภาพแรงงานรัฐวิสาหกิจการไฟฟ้าส่วนภูมิภาค เช่น การประกันภัยอุบัติเหตุส่วนบุคคล การประกันสุขภาพ การประกันรถยนต์ทั้งภาคสมัครใจและ พ.ร.บ. การประกันอัคคีภัย โดยเน้นความสะดวก รวดเร็ว ตอบสนองความต้องการได้อย่างครบถ้วน และสามารถรอรับกรมธรรม์ได้ทันที 

เพิ่มความสะดวกในการชำระเบี้ยประกันภัย

กรุงเทพประกันภัย มุ่งมั่นพัฒนาคุณภาพการบริการเพื่อเพิ่มความสะดวก รวดเร็ว
โดยคำนึงถึงความต้องการของลูกค้าให้ได้รับความพึงพอใจอย่างสูงสุด
โดยเพิ่มช่องทางในการชำระเบี้ยประกันภัยผ่าน Counter Service อีก 1 ช่องทาง
ซึ่งมีความสะดวก และสามารถให้บริการลูกค้าได้ครอบคลุมทุกพื้นที่ทั่วทุกภาคของประเทศ ทั้งนี้
เพียงลูกค้านำใบแจ้งการชำระเงิน หรือ Pay-In ไปที่ ร้านเซเว่นอีเลฟเว่น
หรือร้านค้าที่มีสัญลักษณ์เคาน์เตอร์เซอร์วิสทั่วประเทศ
สามารถชำระเบี้ยประกันภัยโดยไม่เสียค่าธรรมเนียมใด ๆ ทั้งสิ้น นอกจากนี้
ลูกค้ายังสามารถชำระเบี้ยประกันภัยได้อีกหลายช่องทางตามความสะดวกของลูกค้า เช่น
เคาน์เตอร์ธนาคาร ที่ทำการไปรษณีย์ที่มีสัญลักษณ์ PAY AT POST จุดบริการของเทสโก้โลตัส
จุดบริการของสำนักบริการเอไอเอส และร้านเทเลวิซที่มีสัญลักษณ์ PAY STATION
และชำระผ่านโทรศัพท์มือถือ ด้วยบริการ mPay (Mobile Payment) ในระบบ GSM advance
และ One-2-call ฯลฯ

หน้า 11

เปลี่ยนชื่อเว็บไซต์ใหม่ง่ายต่อการจดจำ

กรุงเทพประกันภัยเปลี่ยนชื่อเว็บไซต์ใหม่จาก www.bki.co.th เป็น
www.bangkokinsurance.com ที่สร้างความจดจำและใช้งานได้ง่ายและสะดวกกว่าเดิม
พร้อมทั้งปรับโฉมหน้าเว็บไซต์ให้มีความสดใส
และที่สำคัญได้เน้นเพิ่มความสะดวกให้กับลูกค้าในการทำประกันภัยผ่านเว็บไซต์ที่พร้อมให้บริการหลากหลายประเภท
เช่น ประกันภัยรถยนต์ ประกันอัคคีภัย ประกันภัยโรคมะเร็งและประกันภัยการเดินทาง
ซึ่งจะสามารถรองรับกับความต้องการของลูกค้าทุกกลุ่มเป้าหมายที่ให้ความสำคัญกับการใช้บริการทาง
Internet มากขึ้นอย่างต่อเนื่อง

ร่วมกับ Sony Ericsson คุ้มครองอุบัติเหตุ

กรุงเทพประกันภัย ร่วมกับ บริษัท โซนี่ อีริคสัน โมบายล์ คอมมิวนิเคชั่นส์ (ประเทศไทย) จำกัด
ผู้จำหน่ายโทรศัพท์เคลื่อนที่ Sony Ericsson และอุปกรณ์เสริมต่างๆ
มอบสิทธิพิเศษแก่ลูกค้าที่ซื้ออุปกรณ์เสริม Bluetooth ของ Sony Ericsson ทุกรุ่น
ด้วยประกันอุบัติเหตุส่วนบุคคล วงเงินสูงสุดถึง 100,000 บาท
โดยไม่ต้องจ่ายเบี้ยประกันภัยเพิ่มเติมแต่อย่างใด

สร้างสรรค์กรมธรรม์ใหม่ๆ เพื่อตอบสนองความพึงพอใจของลูกค้า

กรุงเทพประกันภัยสร้างสรรค์และพัฒนากรมธรรม์รูปแบบใหม่ๆให้เหมาะสมกับทุกสถานการณ์
เพื่อรองรับกับการใช้ชีวิตในปัจจุบัน และสามารถตอบสนองทุกความต้องการของลูกค้า โดยในปี
2552

บริษัทฯ ได้คิดค้นและพัฒนากรมธรรม์ประกันภัยรูปแบบใหม่ๆ ดังนี้

-   กรมธรรม์ “ประกันภัยรถยนต์ ประเภท 1 คุ้มครอง-คุ้มค่า” เหมาะสำหรับผู้ที่รักรถ
    และมีประวัติการขับขี่ที่ดี โดยผู้เอาประกันภัยไม่ต้องร่วมรับผิด
    หากความเสียหายที่เกิดขึ้นเกิดจากการกระทำของบุคคลภายนอกและสามารถระบุคู่กรณีได้
    แต่หากในกรณีที่รถคันที่เอาประกันภัยเป็นฝ่ายผิดหรือไม่มีคู่กรณี
    ต้องรับผิดชอบค่าเสียหายส่วนแรก (Deductible) 5,000 บาท/ครั้ง

-   กรมธรรม์ “ประกันภัยอุบัติเหตุส่วนบุคคล Value Plus”
    เพื่อสนองรับนโยบายรัฐบาลในการกระตุ้นการใช้จ่ายของประชาชนและภาคธุรกิจ
    เป็นการส่งเสริมเศรษฐกิจโดยรวมของประเทศ
    กรุงเทพประกันภัยจึงได้ออกผลิตภัณฑ์เพื่อรองรับกับความต้องการให้เหมาะสมกับลูกค้ากลุ่มข้าราชการและลูกจ้างในระบบประกันสังคมที่ได้รับเงินค่าครองชีพจากรัฐบาล
    2,000 บาท ด้วยกรมธรรม์ประกันภัยอุบัติเหตุส่วนบุคคล Value Plus
    ซึ่งเพิ่มมูลค่าเช็คช่วยชาติให้กับลูกค้าอีก 1,000 บาท โดยให้ความคุ้มครองสูงถึง 1,000,000
    บาท และชดเชยเป็นเงินสดรายวันกรณีที่ต้องพักรักษาตัวในโรงพยาบาล
    จากการเกิดอุบัติเหตุสูงถึงวันละ 2,000 บาท ต่อเนื่องนานถึง 200 วัน

หน้า 12

-   กรมธรรม์ภายใต้แคมเปญ “กรุงเทพประกันภัยสุดคุ้ม”
    ที่รวมเอาความคุ้มครองที่เหมาะสมของแต่ละกลุ่มผู้บริโภคเข้ามารวมไว้ด้วยกัน
    ครอบคลุมความคุ้มครองที่คุ้มค่าสุดสุด กับกรมธรรม์ ดังนี้

    -   “ชุด 4 โรคคลาสสิค” ให้ความคุ้มครอง 4 โรคร้ายแรง
        ที่มีโอกาสเกิดขึ้นในชีวิตประจำวัน ได้แก่ โรคมะเร็ง โรคกล้ามเนื้อหัวใจตาย
        โรคหลอดเลือดสมอง และโรคไตวายเรื้อรัง
        หากผู้เอาประกันภัยได้รับการวินิจฉัยจากแพทย์ว่าเป็นโรคใดโรคหนึ่งใน 4 โรค
        และเป็นไปตามเงื่อนไขของกรมธรรม์ จะได้รับการชดเชย โดยมีวงเงินชดเชยสูงสุด
        200,000 บาท รวมกับผลประโยชน์พิเศษต่อเนื่องทุกๆ เดือน เป็นเวลานานถึง 10
        เดือน เบี้ยประกันภัยเริ่มต้นเพียง 580 บาท/ปี

    -   “ชุดมนุษย์เงินเดือน” ให้ความคุ้มครองประกันภัยอุบัติเหตุส่วนบุคคล และโรคมะเร็ง
        นอกจากนี้
        ยังคุ้มครองถึงผลประโยชน์ชดเชยรายวันในระหว่างที่พักรักษาตัวในโรงพยาบาล
        ไม่ว่าจะเกิดจากอุบัติเหตุหรือการเจ็บป่วยก็ตาม ด้วยเบี้ยประกันภัยเริ่มต้นเพียง 2,370
        บาท/ปี

3.4 ภาพรวมการประกอบธุรกิจของบริษัท และบริษัทร่วม

การประกอบธุรกิจของบริษัทฯ แบ่งออกเป็น 2 ด้าน คือ

1.  ด้านการรับประกันภัย

ธุรกิจหลักของบริษัทฯ คือ รับประกันวินาศภัยทุกประเภท แบ่งเป็น

-   การรับประกันภัยโดยตรง เป็นการรับประกันภัย ผ่านตัวแทน นายหน้าบุคคลธรรมดา
    นายหน้านิติบุคคล สถาบันการเงิน และลูกค้าโดยตรง

-   การรับประกันภัยต่อจะรับจากบริษัทประกันวินาศภัยอื่นๆทั้งในประเทศและต่างประเทศ

การรับประกันภัย จะแบ่งแยกตามประเภทการประกันภัยได้เป็น 4 ประเภทคือ การประกันอัคคีภัย
การประกันภัยทางทะเลและขนส่ง การประกันภัยรถยนต์ และการประกันภัยเบ็ดเตล็ด

2.  ด้านการลงทุน

ธุรกิจอีกส่วนหนึ่ง คือ กิจการทางด้านการลงทุน บริษัทประกันวินาศภัย
สามารถนำเงินสดคงเหลือไปลงทุนเพื่อแสวงหาผลประโยชน์ โดยจะต้องปฏิบัติตามประเภท สัดส่วน
และเงื่อนไขที่กฎหมายกำหนดโดยเคร่งครัด
ปัจจุบันนี้กฎหมายที่ควบคุมการลงทุนของบริษัทประกันวินาศภัยโดยเฉพาะ ได้แก่
ประกาศกระทรวงพาณิชย์ เรื่องการลงทุนประกอบธุรกิจอื่นของบริษัทประกันวินาศภัย

การลงทุนของบริษัทฯ ส่วนหนึ่งเป็นการลงทุนที่ให้ผลตอบแทนคงที่ ได้แก่ เงินฝากประจำ
ตั๋วสัญญาใช้เงิน พันธบัตรรัฐบาล หรือรัฐวิสาหกิจ หุ้นกู้ เงินให้กู้ยืม โดยมีหลักทรัพย์จำนอง
และเงินให้กู้ยืมอื่นๆ อีกส่วนหนึ่งเป็นการลงทุนในหุ้นทุน ทั้งที่จดทะเบียนในตลาดหลักทรัพย์
และหุ้นนอกตลาดหลักทรัพย์ ตลอดจนการลงทุนในหน่วยลงทุน
ซึ่งออกโดยบริษัทหลักทรัพย์จัดการกองทุนรวมต่างๆ การลงทุนของบริษัทฯจะคำนึงถึงสภาพคล่อง
ความมั่นคง และเสถียรภาพของการลงทุนเป็นหลัก

หน้า 13

5.  โครงสร้างรายได้

(ล้านบาท)

[]

หน้า 14

3.6 เป้าหมายการดำเนินธุรกิจ

ผลการดำเนินงานปี 2552 บริษัทฯ มีเบี้ยประกันภัยรับโดยตรงขยายตัวเพิ่มขึ้นร้อยละ 14.2
สูงกว่าอัตราการขยายตัวของธุรกิจประกันวินาศภัยที่ขยายตัวเพียงร้อยละ 3.4
โดยการประกันภัยเกือบทุกประเภทขยายตัวเพิ่มขึ้น ยกเว้น
การประกันภัยสินค้าที่ขยายตัวติดลบร้อยละ 12.7
ซึ่งเป็นไปในทิศทางเดียวกับอัตราการขยายตัวของธุรกิจประกันวินาศภัยที่ติดลบร้อยละ 14.7

ด้านเครือข่ายการบริการและช่องทางการจำหน่าย บริษัทฯ เปิดดำเนินการ BKI Care Station
ในห้างสรรพสินค้าเพิ่มขึ้นอีก 2 แห่ง คือ ที่ จ. ขอนแก่น และกรุงเทพฯ จนถึงปัจจุบันบริษัทฯ มี
BKI Care Station รวม 13 แห่ง กระจายอยู่ในทุกภาคของประเทศ

สำหรับผลการสำรวจความพึงพอใจของลูกค้าและคู่ค้าที่มีต่อการบริการด้านต่างๆของบริษัทฯ ประจำปี
2552 ลูกค้ามีความพึงพอใจที่ร้อยละ 94 เพิ่มขึ้นจากปี 2551 ที่เท่ากับร้อยละ 89
และคู่ค้ามีความพอใจที่ร้อยละ 85 เพิ่มขึ้นจากปี 2551 ที่เท่ากับร้อยละ 79
ซึ่งเป็นผลจากการปรับปรุงคุณภาพการบริการทุกด้านอย่างต่อเนื่อง

เป้าหมายการดำเนินธุรกิจปี 2553 บริษัทฯ
กำหนดเป้าหมายอัตราการขยายตัวของเบี้ยประกันภัยรับโดยตรงที่ร้อยละ 13
โดยจะขยายตัวเพิ่มขึ้นในทุกช่องทางการจำหน่ายของบริษัทฯ
และเน้นการขยายฐานลูกค้ารายย่อยผ่านช่องทางแบงก์แอสชัวรันส์และการขายตรงทางโทรศัพท์
ซึ่งเป็นช่องทางที่ยังมีศักยภาพในการขยายงานได้อีก ทั้งนี้ บริษัทฯ
ยังคงเน้นการเติบโตอย่างมีคุณภาพ ด้วยการควบคุมสัดส่วนงาน Motor และ Non-Motor
ให้เหมาะสม เพื่อสร้างสมดุลระหว่างการเติบโตของธุรกิจและผลกำไร ด้านการรับประกันภัย
ยังคงให้ความสำคัญเรื่องการบริหารความเสี่ยงภัยโดยกำหนดให้มีแผนดำเนินการสำรวจภัยกลุ่มลูกค้าที่มีความเสี่ยงภัยสูงต่อเนื่องทุกปี
เพื่อสร้างความร่วมมือในการป้องกันความเสี่ยงภัยที่อาจเกิดขึ้นตั้งแต่ต้นน้ำ ทั้งนี้ บริษัทฯ
จะไม่เน้นการแข่งขันด้านราคา
การกำหนดราคาค่าเบี้ยประกันภัยจะคำนึงถึงต้นทุนในการดำเนินงานและแนวโน้มความเสียหายที่เกิดขึ้นเป็นหลัก

ด้านเครือข่ายการบริการและช่องทางการจำหน่าย บริษัทฯ มีเป้าหมายที่จะเปิดจุดบริการ BKI
Care Station เพิ่มขึ้นในพื้นที่ที่มีศักยภาพในการขยายงานอย่างน้อย 3 แห่ง
และเพิ่มจำนวนสาขาย่อยอีก 2 แห่ง รวมทั้งเพิ่มศักยภาพช่องทางการขายผ่านอินเตอร์เน็ต
ให้สะดวกรวดเร็วและครอบคลุมการบริการหลายรูปแบบ เพื่อรองรับ Lifestyle ใหม่ๆ
ของผู้บริโภค ซึ่งจะทำให้บริษัทฯ มีเครือข่ายในการบริการลูกค้าให้ครอบคลุมมากยิ่งขึ้น

ด้านการพัฒนาผลิตภัณฑ์ บริษัทฯ มีแผนงานที่จะออกผลิตภัณฑ์ใหม่ ๆ
รวมทั้งผลิตภัณฑ์ราคาประหยัดในหลายประเภทการประกันภัย สำหรับจำหน่ายในแต่ละช่องทาง
เพื่อเป็นทางเลือกให้ผู้บริโภค

นอกจากนี้ บริษัทฯ จะยังคงดำเนินกิจกรรมที่มีส่วนร่วมรับผิดชอบต่อสังคมอย่างต่อเนื่อง เช่น
กิจกรรมช่วยลดภาวะโลกร้อน กิจกรรม Clean up the World กิจกรรม Earth Hour
รวมทั้งการรณรงค์ปลุกจิตสำนึกของพนักงานให้ร่วมกันใช้พลังงานอย่างคุ้มค่า
รู้จักใช้พลังงานทางเลือก ตลอดจนให้มีจิตสำนึกสาธารณะ เพื่อช่วยกันดูแลสังคมและสิ่งแวดล้อม

หน้า 15